Jy is gebore om besonders te wees! - Voelgoed
Tuis Voelgoed Aktueel Jy is gebore om besonders te wees!
Glo jy sukses is net vir ander? Hierdie leuen is jou grootste vyand. Jy mág uitstaan en word wie jy bedoel is om te wees, sê LYNETTE BEER.
Miskien leef jy hierdie leuen omdat jy nie bewus is van die krag van die onderbewuste en hoe dit jou negatief kan beïnvloed nie.
Jy wag nie eers dat ander beperkings op jou plaas nie, jy doen dit sommer self!
Hoe meer ons die leuens glo wat ons vir onsself vertel, hoe dieper word die groewe. En hoe meer val ons vas in dieselfde denkpatrone. Later word dit die enigste manier waarop ons kan dink.
Dis belangrik om geduld te hê. As jy verwag dat dinge altyd volgens jou voorwaardes en skedule moet gebeur, raak jy ’n verbitterde vrou wat deur almal vermy word.
Ons gesindhede en oortuigings het ’n groot effek op die manier waarop ons die wêreld sien en hoe ons daaroor voel. As jy gedurig deur angs geteister word en altyd aan jouself twyfel, is die kanse goed dat die probleem in jou gedagtes lê. Natuurlik bedoel jy nie om negatief te dink nie en besef jy dalk nie eens dat dit die geval is nie.
As kinders word ons geleer om groot te droom en na die sterre te reik. Soos ons grootword, kry ons seer en die wêreld en mense stel ons teleur. Dan hou ons stadig maar seker op om groot te droom en goeie dinge te verwag.
Dit help natuurlik nie om onrealisties te wees nie. Ja, jy sal slegte dae hê. Ja, daar sal frustrerende dinge gebeur wat jou hele dag kan omkrap.
Jy sal nie die mooi huis kry wat jy begeer nie. Jou kinders sal jou teleurstel. Jy kan ernstig siek word. Jy sal uitdagings en teleurstellings hê.
Jy moet jou dag reg begin, want dit gee die toon aan vir wat kom. Elke oggend as jy uit die bed uit opstaan, behoort jy te sê: “Iets goeds gaan vandag met my gebeur.”
Leef dan met hierdie helder visie en verwagting. Dwarsdeur die dag behoort jy iets goeds te verwag – soos ’n kind wat wag om ’n geskenk oop te maak.
Ons kan nooit volmaak wees nie, maar ons kan elke dag probeer om beter te word. Om met die ou gewoontes te breek en nuwe gewoontes aan te leer, is harde werk.
Dis hoekom baie mense moed opgee en terugval in hulle gemaksone. As jy egter vasbyt en deurdruk, sal dit dubbel en dwars die moeite werd wees.
Aanvaar dat jy ’n onvolmaakte mens is, maar neem dan stappe om te verbeter. Jy is net soveel werd as ander mense en jy is, nes hulle, ook bestem vir ’n buitengewone lewe.
As jy reg dink, word jou aandag nie meer so baie afgelei omdat jy jouself bly kruisig nie. Daarom kan jy baie beter daarop fokus om jou probleme te hanteer.
Moenie in die slaggat trap waar jy besluit dat jou situasie so spesiaal en ongewoon is dat dit nie oorkom kan word nie. Soms kan mense op die verdediging wees omdat hulle glo dat hulle swak punte hulle uniek maak.
Jy sal steeds ’n unieke mens wees as jy jou probleme oorkom het – net ’n baie gelukkiger een!
Een van die grootste struikelblokke wat jou daarvan weerhou om sukses te behaal, is om te weier om te glo dat dit moontlik is.
Wees op die uitkyk vir negatiewe voorspellings wat jy maak oor jou vermoë om as mens te groei. Stop sommer nou dadelik die gedagtes wat enigsins klink soos: “Ek sal nooit verander nie – ek is al te lank soos ek is.”
Wanneer jy vasgevang raak tussen die keuse om jou denke te verander en om steeds vas te hou aan jou ou denkpatrone van die verlede, is jy in ’n toestand van kognitiewe dissonansie.
Jy weet dat jou ou manier van dink nie honderd persent reg was nie, maar jy is ook nie doodseker dat die nuwe manier die regte een is nie.
Jy weet dat ’n argument waar is in jou kop, maar dit voel nie so in jou hart nie. Dit word ’n kop-na-hart-probleem genoem. As jy byvoorbeeld vir jare al glo dat jy minder werd is as ander en dat jy ander se goedkeuring nodig het om gelukkig te wees, kan dit baie moeilik wees om skielik anders te dink.
Sommige mense hou van vrae soos: Hoekom is ek so ongelukkig? Wat as ek eerder ’n ander keuse gemaak het?
En: Hoekom gebeur dit altyd met my? Omdat hierdie tipe vrae terugskouend is, kan dit jou in die verlede laat vasval.
Dit maak nie saak as dit aan die begin moeilik is of jy nie al die antwoorde ken nie. Jou gedagtes het nie grense nie. Die antwoorde is daar – dis net dat jou kop ’n bietjie deurmekaar is, omdat jy dit nooit voorheen so gedoen het nie.
Hoe meer vrae jy vra, hoe helderder sal jy begin dink en hoe duideliker sal die antwoorde uiteindelik wees. En is sukses jou voorland!
Dis nooit te laat om ’n betekenisvolle lewe te begin leef en vervuld en tevrede te voel nie. Dit is waar Een vraag per dag jou gaan help. Lynette Beer vra 99 vrae oor dinge wat regtig saak maak en jou by lewensveranderende antwoorde sal uitbring.
Vorige artikelJou siel hou Hy tussen jou ribbes vas
Volgende artikel’n Thaise tronk leer ’n ma en dogter hoe om pyn in iets positiefs te omskep